
    STRAH OD POLIMERIZACIJE

  
    SUPERSIMETRIJA

     

    određuješ mi mjesto u dijelu stvarnosti

kada ne bi bilo zakona o raspadanju

i srednjovjekovne rasprave o gradnji lukobrana

meso bi dijelila svjetlošću

i zvala to pohotom

bez želje da imenuješ krajnji cilj

možda je to ona sfera koja opisuje sve druge

ali tada bi prihvatila djetinju naivnost skolastike

a to nikako ne priliči tvojim moćima

mudre i lepršave vještice,

gospodarice entropije

možeš sve u trenu preslikati u negativ

  
    LJETNA MORFOLOGIJA ŽUDNJE

     

    nježno tkivo biljke

usluzi se od straha

odsjaj je to sunca od oštrice srpa

sve to: treći je čas

i ova mora konča

ne smrti, nisam tebe zvao

tvoja bezbojnost je neprikladna

moja je djeva od baršuna i paučine

ipak najviše je staničje

i rujno i toplo pulsiranje krvi

pod mojim te prstima

razdijeli na vremenske intervale

  
    ALPHA LIRAE, STRAH OD POLIMERIZACIJE

     

    gustoća tvog prodiranja u prostor

ne dopušta ti

jecaje Arabidhopsisa svaki puta

kada ticalima dotakne

tu odvratnu plastiku,

u paklu smišljen polimer

nešto kao

supstrat rukopisa burmanskog generala koji je

krajnje nemaštovito imenovao sve zvijezde

kad smo ga palili na lomači

vješto se branio zrcalima

Alpho lirae, ne pomaže alkemija

tvoje jezgre niti kada u najvećoj

jednini izgovaraš “čovjek”

mi se bespoštedno množimo u polimer

i sve nas je više po jedinici prostora

  
    SORRY, VRIJEME

     

    što nakon što priznam

da je pridjev potpuno neprikladan

da opiše svu neostvarivost

moje odluke da slijedim pravila

odvojim se, otkrhnem

od te ljuske prevoskaste

da bi bila kamen

tvoja lepršavost govori više

i od grohota svih podrumskih patuljaka

čas si tek slučajno razaznatljiv sloj

a čas mi tvoja preljudskost

ugusti i presladi suze

ne razumijem te kada govoriš

o početku i kraju

zaokrenut ću magnetske polove

da se, prepadne se, skameni vrijeme

    sorry, vrijeme!

  
    I NA TO ĆE ANADOLIJA CIJELA KRIKOM UZVRATIT

     

    zagrizeš jabuku, zlobno ju ugrizeš

ima tu neke mržnje iskonske

između tebe i jabuke

možda te podsjeća na ljeskanje onih struja

onih kažu sinusoidnih koje te

mame i vabe da im se pridružiš

na večernjoj kadrili

dosadnijoj i od ovog ljetnoposlijepodnevnog

zagrizanja u jabuku

a ti onda došapneš svim đacima

koji pišu lektiru

da je mjesto radnje

bez svake sumnje upravo Anadolija

a struje onda odlepršaju

krajnje uvrijeđene

onako patricijski blijedoputo

u sinusoidnom ritmu kadrile

  
    ATENA SE IGRA

     

    crvenkasto znatiželjna

možda sutra i božanski mudra

zamahuješ bičem

i zrak ti se uklanja s puta

kao uostalom i uvijek

zvjezdoznanci ti nisu drugo

do naricatelja sa

smiješnim stožastim šeširima

brojalice i mantre voliš više

od oblutka koji oholo odbija

uroniti u jezero

i kada onda u igru uvedeš i vrijeme

kako sve to postaje zanimljivo

  
    TRIPTIH, ZOOFITI

     

    more u boji,

ali ne plavoj

podijelimo pljuvačkom,

izmiješanom

i onda: slijediti svoju sjenu ili mjeseca

stvar je navike

kao i ono pitanje o evoluciji

polako ka cilju

ili ono drugo, pomodno

s puno puta kaos

možda se to može dokazati

na primjer ovako:

na oslikanim grčkim vazama iz jonskog perioda

nema svitkovaca

ni u eksploziji

niti onako sramežljivo

obavijestivši nas o svome postojanju

recimo mahnuvši iz reljefa nepostojećim udovima

svemu tome je zasigurno kriv Aristotel

  
    KOLOVOZ / RUJAN

     

    kažeš da dopušteno mi je

oprostiti ti

što ne znaš koje boje rujan

dok se ljetu unosiš u zagrljaj

tu i tamo odlepršavši

da mu izblijediš rane na licu

sva prezaslađena od nevjerice

i kažeš voliš zimu, snijeg, Oslo

to na svijet djeluje rasplinjajuće

ja sam samo zbog tebe to predugo

prečuo

fatalno zaista

i sada biram smrt melasu, masu od karamela,

agave s pogledom na more

  
    LISTOPAD

     

    je li listopad mjesec

kada isprazniš košare

dopustiš jabukama da

svojom truleži okuže zrak

izmiješaju se mliječno

sa sukrvicom zvijezda

koje se tope u

danima ravnodnevice

i sve to nad nama

dok ležimo na proplanku

spokoj nam zabranili

drevni i učeni anarhisti

ne bojimo se mi ni smiraja

ni kasne jeseni

ali što će nam to kada

sve geometrije

upravo bruje prezrele

  
    HAMBURG, HEMOFILIJA

     

    tvoj hanzeatski noblesse oblige

kažeš svi lučki gradovi

a misliš samo na Sjeverno more,

Hamburg,

drvene kabine za presvlačenje

ograđenih kupališta,

možda i mornarska odijela

u svakom slučaju besmrtni čelik

moćne ratne flote i

domaće rezance u juhi

naše su rituale davno proglasili autističnima

a ti još uvijek riječ dekadencija izgovaraš

puteno i s osjećajem svete dužnosti

ali i ako nas preplavi

nabujali ekvator

i njihovi zdravi i snažni

južnjački geni

ja ću razumjeti svečano zaleđivanje

tvog pogleda

kada se spomene hemofilija

  
    LA LOTTA CONTINUA

     

    
      Nini Trocki
    

     

    za našu revoluciju ne postoji pravo vrijeme

oni osvajaju prostor

plašeći kastrirane kormorane

Nina, ne vjeruj njihovim teoremima

i pod cijenu da našu anatomiju

koriste kao model arhitekture pakla

plaše me ova svitanja

bez streljačkog voda,

bez vjere u atomsku bombu

samo u našim rukama,

bez mirisa spaljenih knjiga koji nas budi

ali i kada jutra ne donose crvenu maglu

koja se spušta niz obronke Fuđija

nostra lotta continua

  
    SLOJEVI NEBA

     

    nazovimo to poljupcem

filmsko presvlačenje kupole iznutra

Marija bi joj još opisala piramidu

na svu sreću ovdje su na vlasti

stari šezdesetosmaši

hoću reći: kupole neka ostanu kupole

u vijeke vjekova

pa i onda kada vrijeđamo

svu nedokučivost njihova

odnosa s nebom

beskrajno razvlačeći

ružičastu Double Bubble žvaku

u pravac

  
    A NE AGAVE

     

    kada su Mjesec zamijenili Marsom

zar im nije crvena boja bila sumnjiva

ah, sva ta pusta optika

lijepo su rekli momci iz Redmonda:

“Mi ćemo baštiniti kraljevstvo ovozemaljsko”

ali kada ronimo

ne predbacuješ mi što volim

besramno jasne stvari:

Peanove aksiome i kompjutorski šah

i dopuštaš mi da ubijam

mrave na puteljku

da se iskupim

sutra ću posaditi kaktuse iza kuće

  
    HORROR VACUI

     

    a da zaboravimo

staklene zidove i noćne vedute

u najmanju ruku Tokija,

ubrzane molitve larima

da se voda ne kondenzira (ne bi bilo ni oblaka)

piti more dok ne počneš povraćati

lako je uz tvoju zalihu

plišanih jastuka u bojama

i litru šampanjca u frižideru

ali kada sjediš sama na žalu,

ne znaš ime najbližeg naselja

i strah te pogledati u zvijezde

jer tako ih je zastrašujuće puno

možeš na primjer raspucalim kristalima

tekućih boja

davati imena planeta

ali to povlači za sobom

neka filozofska pitanja

a ona su suvišna

kada gledaš životu u oči

i to te rastapa

u gustoću prostora

  
    DA LI SE BOG, KADA SE IGRAMO SKRIVAČA, SAMO PRAVI DA NE ZNA GDJE SAM SE SAKRIO ILI STVARNO NE ZNA

     

    ljuštimo slojeve nebu

da napipamo ostatke Sunca

zašto plural?

hoću reći, tko si ti?

možda zato što u galerije ne ulaziš

bez punog pištolja na vodu

mislim, sve te slike tamo

tjerali su nas s raskošnih i raskalašenih

gozbi uvijek punih želudaca

znali su da možemo njihove kćeri,

prelijepu sultaniju i ostale

razbiti o crveni pijesak pustinje

k’o vrčeve od terakote

i Alahov bijes usmjeriti protiv njihovih

u najmanju ruku sumnjivo stečenih

bogatstava

tu ne pomažu hodočašća, žrtve ni sveti ratovi

čak niti stogodišnje partije dopisnog šaha

mi znamo tajne formule

koje su i najslavnije alkemičare

budile iz sna oblivene krvlju,

ili barem sokom od jagoda

sutradan su im laboratoriji postajali mesnice

precizno unakažena dječica

koju majke nisu htjele prepoznati

i pod mukama su se klele

da su nerotkinje

a oni, njihova tijela?

to je besmisleno pitanje

dogodilo se prije

odvajanja materije od energije

posadili biste travu

i tvrdili da onih par stotina riječi

za pustinju u vašem jeziku ne razumijete

uzalud

mi jesmo milostivi, ali

genocid je naša stara igra

  
    KUPOLE KOJE NISU NEBO

     

    kristalno nemoguće putovati u Kinu

oštrice mačeva već su rasjekle Zemlju tvojim tragom

u tome slučaju

neka se uruše kupole

ali ako su tek dio sfere

odustati

ali ako su nebo

ionako im arhitektura ne dopušta biti zid

nebozid je zid koji nas sferično dijeli od neba

i u njemu se blijedo odslikava

pitanje je samo koja je beskonačnost veća

  
    BOGU SE TO SVIĐA, MATEMATIKA

     

    tjeraš me da slušam vremensku prognozu,

ali ja znam budućnost

mliječno, bijelo, želatinasto

nataložit će se po vrhovima planina

Zemlja će biti na tufnice

kad ju gledaš izdaleka

i oceani, sada te nježno i čvrsto

umataju u sebe

ali ako ih sunce podijeli

u bezbroj žednih kapi?

previše olako dopuštaš zemlji da nestane

i vadiš se pritom na znanost

kao na primjer kozmološki modeli,

samo fancy naziv za bajke

a te silne formule

to je kada Bogu pričaju priče za laku noć

njemu se to sviđa tako,

matematika i… to

  
    KOZMOS, ZAPOČINJANJE

     

    da je svemir istovremenost

ili rešetka za gledanje u daljinu

zbrojiš valove u niz

a oni uporno odbijaju transcedenciju

i ostaju valovi

ne zbog filozofije

već zbog dosadne svakodnevice

krivulje koje se ne mogu

opisati jednostavnim formulama

dovode u pitanje tvoju estetiku

možda je to samo neopisivo

ili putovanje

odgovori na pitanje o ljepoti

koje daju paranoični ateisti

semantika tvojih beznadno otvorenih opisa

uvodiš ljupke riječi za granicu:

geneza i eshaton

dok te omatam fluidnim svojstvima

kao treperavost i prozračnost

i varljivim pojavama koje prihvaćamo

kao dokaz sunca

  
    L’ ÉTÉ

  
    RIM, DORTA

     

    natopit ćeš žitnice

Van Goghovom bojom suncokreta

pitat ćeš gdje je more

a biti će noć

i automobili će konačno

mirno ući u atmosferu Rima

pratit ćemo noćni miris maka

niz stepenice Piazze di Spagna

kao plivači kada ih zatvore

miljama od Rajne

i ribari kada im se

u zoru u nosnice uvlače

kapi tvoje raspršene krvi

sada mogu baciti mreže

jer ovaj asfalt

mirno podnosi stoljeća

i kružne ulice u ovo doba noći

ispunit će nam tri želje

  
    NEW YORK, MAŠA

     

    otopljen u jesenskom čaju

New York je razrijeđena tokata

koja uzlazno miluje nebodere

prespavat ćemo tužno ljeto

kada sunce ranjava beton

i plišanu prazninu

najvećeg dućana s igračkama na svijetu

male revolucije u izlozima Villagea

ne odnose žrtve

u New York ne dolaze brodovi

ali rasplesani afroamerikanci

mogu postati vračevi

i izliječiti veličanstvenu narkolepsiju

Metropolitan Opere

  
    DUBROVNIK, OLJA

     

    (iz daljine i + zrak)

Dubrovnik je njihov mali atopos

a ti ga i dalje, upornom navikom

oblaka koji su nas, očvrsli od mora,

uvjerili da su zidine,

ucrtavaš u zemljovide nesanice

i svemajčinskim osmjehom

koji razmješta molekule

svijet, tren prije nego se raspadne,

još jednom rasplesano uspavaš

u sigurni zagrljaj pučine

dopustiš mi da uz rubove

pišem dnevnik uzvraćenih treptaja

i naoružaš me ponovo, Dubrovnik,

onim istim osmjehom

kojim sam davno znao

mijenjati putanje zvijezda

krhotine zidova vratim

plavom tkivu oblaka

a tragove bosih stopala

od Kneževa Dvora pa oko fontane u san

bez rječnika prevodim u nacrte

još jednog Dubrovnika

    jer gradovi dobivaju masu i stvarnost tek

kada se kao mali atoposi upisuju u intimne koordinate naših sjećanja

  
    SARAJEVO, LEON

     

    Sarajevo jedva da postoji

tek čvrsta točka u igri

jugonostalgije i vremenskog stroja

prvo su bili Marshmellowsi na ćirilici,

početničke vježbe u SMS laganju

i putem čiste naše enklave

koje bliješte brzim automobilima

duga i jedina tramvajska pruga

pripremala nas je na metropolu

razvučenu pod planinama

i dosljedno nam lagala

nudila je u zamjenu

predgrađa i tuđu nostalgiju

kroz kanjone dublje od našeg pamćenja

bježali smo među ejakulacijama minareta

(i crkvenih zvonika)

ispisujući nacrte za teologiju prtljage

u neon i more označenih teritorija

  
    NAPULJ

     

    drugi puta dolazimo morem

iz raspršene točke laganog umiranja

u viskoznoj bonaci

kao da se nafta razlila

a, jaooo!

nafta je kao povijest

trga meso sa kostiju i gricka živce

možda ipak iz podmorja

onda Napulj zateknemo

kako tali crveno zlato u ticala

koja se lijepe na teret, razmjenu, tržište i burzu

jer u Napulju se Tršćani bez svojstava

najiskrenije zaklinju

u sanatorije srednje Europe

i bečke klavirske sonate

(jer mi volimo tiraniju prozračnih fraza

i plaši nas njemački kontrapunkt)

inače, Napulj sam šprica svjetsku žudnju

ugušćenim šećer-suzama sopranskih arija

ne shvaćam tu izdaju besmrtnog ritma titanskih bubnjeva

koji samo svojim slučajnim toplinskim nuspojavama

u tren uzavrije dušu

sve za nisku cijenu falš sentimenata

kao i one zalutale kocke sjevernjačkih grčeva

koje kradu napuljski prostor

kako bi ostavile vakuume žuđenih poljubaca

ali uljeze brzo istjeramo

pravi napuljski poljupci se cijede od sokova

kao goleme niti sline od mora do sunca

i donose istu onu groznicu koja je Napulj

iscijedi crvene kapi

kroz pore šupljikave tvari u zaljev

tek onda kada struje budu pune obećanja

da će završiti kao vezivo prepečene terakote

koja udomljuje bezimena čudovišta mračnih oceanskih dubina

to podsjeća na ostavljanje poruka na zidinama

kada skačeš s vrha utvrde

u ono što su te naučili zvati smrću

i onda te treperenje zraka po koži

uvjeri da žudnja ipak nije tekućina

i da može kao pobunjeni tinejdžer za cirkusom

zauvijek odlutati za blještavo-razigranim maestralom

  
    O RIBAMA I AVIONIMA

     

    kažeš dosta ti je putovanja

šest tisuća stopa iznad oceana, vani mrak,

viski – to ti se gadi

    pišeš mi: moramo naći savršeno

mjesto i više se do smrti

ne micati od tamo,

posaditi voćnjak, loviti ribe

(savršeno mjesto je naravno na obali),

pisati beskonačne poeme,

jednom tjedno se družiti

s ostalim stanovnicima savršenog mjesta:

starim ribarom,

genijalnim samoukim slikarom čije slike

nisu vidjele ništa osim tavana

njegove trošne kućice i

nekad slavnom glumicom

koja je došla u savršeno mjesto

pobjeći od tereta slave

    ja iznenada poželim da ti se

avion sruši, pređe u trenu tih

šest tisuća stopa i zauvijek uroni u ocean

ja bih volio putovati, bar se pokrenuti,

maknuti se s mjesta, ali s tobom

se samo vrtim u krug na mjestu

koje nipošto nije savršeno

  
    TEHNIKE UMNAŽANJA

     

    hijerarhiju žudnje

u polovicama ispljunem

na staklo

i to, naravno, boli

ali neki dijelovi tijela

samo nas vuku u zemlju

zašto zvijezde puštaju valove u budućnost?

to kao kada mi tvoje lice

ispuni vid

ubrza krvotok mehanizmom

koji nije trenje,

a podlo i bolno razdire žilovlje

dobro sam naoštrio sjekiru

da posiječem korijenje

pa pogledao nebo,

zvijezde nisu zasjale sve od jednom

da me izazovu

uništio tehnologiju,

i dalje se čula ista tišina

ipak,

stvarnosti je oko mene bilo više

  
    ČEKANJE

     

    u autu, prema unutrašnjosti

primijetim da se miris mora

skoro potpuno izgubio

tu nam se putovi najbolnije presijeku

mislim da ću te čekati

da se kontinenti drugačije razdvoje,

pa da nema ničeg mitskog

u močvarama Louisiane

a ako se odlučim za stogodišnju redukciju

struje ne zapadnoj obali

i uvedem Kaliforniju u mračno doba

iscrpljujućih klasnih borbi

hoćeš li ih onda zamoliti,

pahulje snijega dok ubrzavaju prema tlu,

da me ne prekriju kao

u onoj Akutegawinoj priči

  
    I.

     

    diskretno obojim jezero

otrovom iz trepavica

sve ozbiljnije shvaćam poduke iz letenja

i to me čini zadovoljnijom

dragi I.

ali ti se pretvaraš

u monumentalni spomenik meni

nad elegičnim blatom južnih močvara

eksplozivno se množiš

u istom volumenu betona

rasprsni se, dragi I.!

ja ne mogu klesati taj tvoj granit

da ti napipam srce u ruci

možda sam trebala još jednom

baciti tarot karte

možda je naša abeceda

ipak pogrešna permutacija

svejedno, ne pomažeš mi, dragi I.,

da nam odaberem neki drugi svemir

  
    L’ ÉTÉ

     

    sunce skraćuje ulice

ljeti te lakše dohvatim

i tih nekoliko tisuća kilometara do Kine

je kao do rive na kavu

naše ljetne koreografije

zašto nikada jednostavno

ne završe seksom

ja nas zamišljam kao

komešanje koje ostane kada leptir projuri

tik uz rub oblaka

lagali su da su brodovi oči mora,

a tek su anomalija,

kao slijepo crijevo izvana

i strast ima jedno zimsko slovo

previše u sebi,

a ti očekuješ da joj se prepustim

odgovor može biti da

samo ako me u dva popodne

uvjeriš da više nitko na Karibima

neće izgovoriti ljeto na francuskom

  
    6.3751

     

    nacrti po kojima

režeš led

i što to na kraju

nikad ne ispadnu kocke

zamisli dvije boje

na istom mjestu

tako se može prevariti smrt

  
    OPONAŠANJE AURE

     

    krivulje kojima

lukovi munja

prate obod tvoje puti

i namreškane refleksije

kada odbijaš upiti H2O kiše

pa onda smijeh

kada si sama s nikotinom u

labirintu WC-a

i sitne kapi krvi

na usnama u proljeće

su jagode sa šlagom

  
    PATRICIJA, DIJAGNOZA

     

    Patricija, prestani razbijati tanjure i pričaj mi o latifundijama tvoje obitelji. Baršunasta težina treperavosti sutona, spokojna bezbrižnost: imaš deset godina i sve što vidiš kroz prozor ljetnikovca je tvoje igralište. Pokušam oblikovati oblak dima tvoje cigarete i to me podsjeti na najgadniju sliku iz “Male dermatovenerologije”. Uroniti u ocean žmireći i na dubini od dva metra otvoriti oči i još dugo, dugo roniti. Znam da se ovaj grad zove Tokijo – tako bolno neuromancerovski. Patricija, znaš li da u Argentini postoje nepregledne, osunčane plantaže, ne znam… kaučuka na primjer. Vrtiš se na mjestu i cijeli vidokrug se rastapa u narančasto jedno.

  
    BILO BI MANJE SAMOUBOJSTAVA DA LJUDI VIŠE SPAVAJU, FIGURE SJETE

     

    sunčano umoriti more

hermetički cambio de piel

ja bih sve to, naravno,

u trenu zaboravio,

lepršavo izbrisao

kada bi moja sjeta

imala hrabrosti ne zaustaviti se

milimetar ispred tvoje kože

uzalud mi zvijezde umiru

oduvijek znam da

jednako su nestvarni tvoja put

i put do tvoje puti

  
    ALKEMIJA OBIČNOG JUTRA

  
    VRATNICE ŠINTO HRAMOVA

     

    (kada umrem

moja će djeca ponovo jesti mrave

    nije svo meso jestivo

na primjer:

uranovi spojevi,

ona planina na jugu Litve,

tvoj strah od vratnica šinto hramova

    kada ostarim

bavit ću se kaligrafijom

sutra ću učiti kineski)

    ILI

    (meteori)

  
    BULIMIJA

     

    ujutro, prije buđenja,

izgovaram trinaest tautologija

meine Sprachspiele sind wahr

ein bischen pervers

ali ti nikada nisi shvaćala

moć suptilnosti jezičnog izraza

ti si klonirala

a ja već trinaest godina ne jedem meso

ja svako jutro prije doručka

proždirem Berkeleyjeve knjige

pa ih povraćam

(nešto blutfarbig kao sok od jagoda)

tko kaže da muškarci ne mogu imati bulimiju

  
    ALKEMIJA OBIČNOG JUTRA

     

    albino zečevi,

onako nevino,

traže oprost

    mi ih gledamo

nevidljivi

i u istom trenu izgovaramo:

    ima nečeg začudnog u

promjeni agregatnog stanja

  
    PROBLEM ZLA

     

    – “Ovo je najbolji od svih mogućih svjetova.”

– “Sinoć si ponovo plakala u snu.”

  
    O PROPASTI CARSTVA

     

    poslije strukture

Kineskog zida

    i prodora

plemenâ s istoka

    ostaje samo

prazna tautologija

  
    VEGA I

     

    vi mudri vladari istoka

koji ste svoja carstva dali

za dokaz matematičkog teorema

još uvijek

vapite Vegi da

konačno potroši sav taj jebeni helij

i krene dalje na svom

beznačajnom i predvidljivom životnom putu

smrt na kraju uvijek donosi zaborav

uzalud pišemo pjesme

  
    ČAJ I SIROVE VOLUHARICE

     

    Netko je rekao da je optimizam nuždan preduvjet za revoluciju. I za lov na voluharice, ti si dodala. Poslije samo tri kruga oko proplanka završili smo na čaju sa šumskim patuljcima. Uz čaj smo jeli sirove, još polužive voluharice. Ti si rekla da ti ne paše krvavo meso uz čaj i osim toga da je okrutno tako servirati te plahe, dobrodušne životinjice. Patuljci su se jako uvrijedili i poslali na nas strašnu oluju.

  
    SACHER TORTA + REVOLUCIJA

     

    pod staklenim zvonom

planiramo krvnu osvetu

i kada se ne bismo panično bojali

prijetećih hordi bakterija

izašli bismo van

i postali slavni masovni ubojice

    ovako u svojoj sobi

nakon dugog oklijevanja

stavljam posljednji komad Sacher torte u usta

i na ICQ-u ti pišem

da će ponovo doći vrijeme kada ćemo vjerovati … (u revoluciju :),:),:))

  
    DJECA ZVIJEZDA

     

    milijarde potresa,

kortikalnih tremora,

ne mogu te izbrisati

jer na mene i anđeli vrebaju

    a ove shizofrenije

tek su dokolica

za zelenokosu djecu zvijezda

koja na paučinastoj pozornici

ponavljaju koreografiju

grand mal napada epilepsije

i želatinasta tjelešca

im razdire nostalgija

kad ih telefonski brojevi

podsjete na koordinate zvijezda

tamo negdje oko Casiopeje

  
    GRADITELJI TELESKOPA

     

    spremni na najgore scenarije:

gledanje u zvijezde

i ružičasti tumor na mozgu

    one ljepše svemire

ukapljujemo u mjehuriće od sapunice

i otpuhujemo ih prema sjeveru

    i ne bojimo se gravitacije

jer graditelji teleskopa

noćas štrajkaju

  
    Sfere buče BINAH

Cirkularnosti se smijem u lice

jer trajektorija mača

već kružnicu siječe

na dva (na HOKMAH)

    “Smrti ne možemo uskratiti estetsko značenje”

rekao je plastinator na njemačkom talk-showu

    Brže, brže dođi eshatone

Kružnica se, evo, ponovo zatvara

Sfere buče jedanaestu

  
    POSLJEDNJA ŽELJA PRED STRIJELJANJE

     

    samo još jednom pomisliš

da možeš bez uplitanja u zamršenu

građu njihove paradigme

odlučiti da

    oni ne postoje

  
    misli se putem

nasumce pretvaraju u namjeru

ne, to ne citiram Marxa

ali drugovi mladohegelijanci

vrijeme jest cirkularno

i da, znam da to ništa ne mijenja na stvari

u topologiji jednog Borgesovog sna

kružnica je posjedovala razvoj

i jedan, prerano poludjeli, rumunjski matematičar

je tvrdio da joj je našao i početak

    i

    kraj

  
    O ČEMU SE NE MOŽE GOVORITI JASNO

  
    NEĆEMO PISATI POEZIJU NAKON AUSCHWITZA

     

    Jedino krv i sjećanje na krv obavezuju
Tomaž Šalamun, Daske manihejaca

     

    Nećemo!

Nećemo puniti praznine realnog

pčelama u jantaru,

narančasta kugla rastapa pacifik, volim te

Wong-Kar-Wai-ovim pastelom

deklinirati osobne zamjenice

Perom razvlačiti niti žudnje

po fotografskoj emulziji

savršenih Bauhaus gradova

čija funkcionalnost priziva

veliku klaonicu i koncentracione logore,

a istrgnuti supstrati uskih kala

za kojima žudimo jer su Italija,

jer ih dodirujemo kao kožu i kamen,

i jer nas slanom, narančastom, toplom izmaglicom

zovu na potragu, silazak u podmorje i

zazivanje drugog lica jednine

samo su tropi zgrčenog želuca

i zapravo mirišu na povraćanje

    Jer, ako su pod asfaltom plaže

Nećemo ih raskopati predstavama

neuro-samoća iskopčanog mozga

na ekranu osciloskopa

(sinus val za čežnju, kosinus za žudnju, tangens za juissance)

Vjerujemo više u krv

koju je prirodnom ambijentu

otela policijska palica države blagostanja

Radost komunizma

treba otplesati kroz barikade,

punim plućima puhati u žile rizoma,

protresti zemlju koja rađa sama,

bez oca, bez smrti

Jer ako želiš brzo izgovoriti Bog,

pravo je mjesto električna stolica države Teksas,

dok pružaš otpor struji koja preko

šarenih ekrana Prozac valovima uspavljuje

maštu kućanica i prodaje im

“Happiness” lak za kosu

i “Bonheur” gnojivo za kućnu tratinu,

jer to je metonimija za sreću

u carstvu koje ne dopušta transcedenciju

i čije su granice uvijek iznutra

  
    Ivan Šamija

    Rođen 1976. u Zagrebu. Poeziju i prozu objavljivao je u tiskanim i on-line časopisima (Vrisak, Vijenac, Republika, Quorum, Knjigomat, Tema, Agon, Brod [Bugarska]) te na Trećem programu Hrvatskog radija. Objavio je dvije zbirke poezije Kupolenebo (2003) koja je kasnije objavljena i u elektroničkom izdanju (Društvo za promicanje književnosti na novim medijima, Zagreb, 2006.) i Projekt Poljska (2014). U sklopu projekta Babylonia objavljena mu je dvojezična zbirka poezije (hrvatski/talijanski) Cupolecielo, on-line i na CD-ROM-u (blesok publishing, Makedonija, 2004.). Poezija mu je uvrštena u dvojezičnu antologiju suvremenog hrvatskog pjesništva (ukrajinski/hrvatski) Kada se slova presele na tvoje lice (Lavov, 2008.). Poezija mu je prevođena na engleski, talijanski, ukrajinski i bugarski. Član je Hrvatskog društva pisaca. Jedan je od osnivača udruge za promicanje kulture i umjetnosti BRUTAL te sudjeluje u organizaciji godišnjeg Međunarodnog festivala suvremene poezije kojeg udruga BRUTAL organizira od 2006. godine u Zagrebu.

